
Lina barnevandrer

Persongalleri

Lina Bjørnsdatter

Peder Andersen, storbonde ved Storestu gård (død)

Susanne, Peders første kone som døde av tæring

Thomas, Peders eldste sønn fra første ekteskap

Leonora, hans kone

Jarl, Peders yngste sønn fra første ekteskap

Johanne, Peders ugifte storesøster, husholderske

Martine, tjenestepike

Ingeborg, tjenestepike

Rakel og Hanna, hjuringer

Thor, gårdsgutt

Osul, gårdsgutt

Werner, stallmester

Kolbjørn Isaksen, den nye stallmesteren

Hans Christian Hørte, kjøpmann

Todne Bjørnsdatter

Terkel Sørensen

Åse og Søren

Torje Bjørnsen

Sissel Bjørnsdatter

Tønnes Bjørnsen, forsvant fra gjeting da han var 10 år gammel

Martin Fjellestad

Nelly og Asgeir

Dorthea og Gunerius

Kjøpmann Hørthe

Ordliste

Buskog/bumark: Beiteskog/beitemark

Hjuring: Gjeter

Hjuringskrin: Ransel av tre

Hjuringstav: Stav av tre, etter sigende med magiske evner

Hjuringleiv: Flatbrød

Håballen: Tiden mellom vår- og høyonn

Lodder: Tjukke sokker

Skyldfolk: Slektninger

Stesmål: En avtale

Fjerdingvei: Ca. 2,8 kilometer




Slik sluttet forrige bok:

Det banket på døren. Lina hørte at en av tjenestejentene gikk for å åpne. Ikke lenge etter kom Martine inn i stuen med et brev. – Det er til deg, fru Lina. Postføreren kom med det nå.

– Takk, sa Lina og så nysgjerrig på brevet. Hun ventet ikke noe brev. Kunne det være fra Kolbjørn? Skriften på konvolutten var ikke akkurat skjønnskrift, og Kolbjørn hadde tilstått at han ikke hadde hatt stort til skolegang.

Lina la merke til at Johanne så på henne, men lot som ingenting. Hun fikk en illevarslende følelse. Hun kunne ikke forklare det, men et øyeblikk følte hun seg som Todne med alle sine varsler og forutsigelser.

– Skal du ikke åpne brevet? spurte Johanne.

Lina kremtet for å renske stemmen. – Jeg tar det med meg opp på kammerset, sa hun og gikk opp trappen før Johanne fikk sagt mer. Hun satte seg foran kommoden og glattet over kjolen. Hun så på sitt eget speilbilde, og selv om hun var solbrun i ansiktet, følte hun seg blek og kald.

Hun åpnet konvolutten med skjelvende hender og tok ut brevet. Det var den samme skriften på brevet som på konvolutten. Hjertet hennes gjorde et hopp. Brevet var fra Kolbjørn. Hun begynte å lese.

Kjære Lina,

Det er med stor sorg jeg skriver dette brevet til deg. Winnie er død. Svinet av en ektemann er fengslet for ugjerningen. Det hjelper ingenting på smerten jeg føler. Det er min feil at Winnie er død. Jeg skulle reddet henne, men klarte det ikke.

Jeg er knust Lina – alle som kommer meg for nær får lide for det. Det kommer ikke til å bli annerledes med deg.Jeg husker alle blikkene og kommentarene på kirkebakken. Kan hende det gikk rykter om deg før du traff meg, men så lenge vi er sammen, kommer du til å være utstøtt. Selv ikke Nelly vil ha noe med deg å gjøre. Og tenk om gården ikke har noen kjøpmenn å handle med? Har du tenkt over hva du skal gjøre da? Det er til ditt eget beste at jeg ikke kommer tilbake til gården.

Lina måtte stryke bort tårene før hun kunne lese videre. Hun tok seg til hjertet. Kammerset føltes som et fengsel. Hun snappet etter pusten.

Jeg trenger tid alene. Jeg vil ikke at mitt dårlige rykte skal ødelegge for deg.

Da jeg satt i arresten sa jeg til deg at jeg var forhåndsdømt, og det mente jeg. Så lenge vi fortsetter å se hverandre på den måten vi gjør, vil du ikke få det bedre.  Jeg vet hvor vondt det er å være utstøtt – og jeg vil ikke at du skal ha det slik. Ingen skal behøve å ha det slik.

Jeg kan ikke si noe om fremtiden, Lina. Jeg vet ikke når eller om jeg kommer tilbake. Glem meg, og driv gården slik jeg vet at du kan.

Jeg skal få noen til å ri Athene tilbake, så hesten kommer trygt hjem til gården.

Jeg kommer alltid til å elske deg.

Din Kolbjørn

Lina slapp brevet som om hun hadde brent seg. Hun slo hendene for ansiktet og gråt.




Kapittel 1

Lina klarte ikke å stagge gråten. Med sløret blikk så hun ned på brevet som lå på gulvet. Hun slet med å ta innover seg det hun hadde lest. Kolbjørn kom ikke tilbake. Det snørte seg sammen i halsen hennes, og det føltes som om hun når som helst kunne bli kvalt. Hva skulle hun gjøre nå? Lina brydde seg ikke om å tørke tårene som rant. Hun slo armene om seg, men det hjalp ikke på kulden hun følte, så hun plukket opp brevet selv om hun ikke hadde lyst.

Hun gråt hele tiden mens hun leste. Hvordan kunne han tro at han gjorde henne en tjeneste ved å ikke komme tilbake til gården – at det var til hennes eget beste?

– Hvorfor gjør du dette mot meg, Kolbjørn? ropte hun og reiste seg.

Et vindkast fikk gardinene til å blafre som om et skrømt prøvde å svare henne.

Lina vaklet bort til vinduet og lot blikket gli over gårdstunet. Det føltes som om hun hadde et blylodd festet til beina. Hvor mange ganger hadde hun ikke stått slik og sett på Kolbjørn – eller tenkt på ham? Det stakk i hjertet hennes. Den aller første gangen hun hadde tatt seg selv i å stå slik og se på ham, var morgenen etter bryllupsnatten. Hun lukket øynene, og alle følelsene hun hadde hatt etter den første natten med Peder, kom tilbake til henne. Nattserken som klistret seg mot kroppen hennes og følelsen av å bli kvalt.

Hun åpnet øynene og hev etter pusten. Det var den samme følelsen som fylte henne nå. Hvordan skulle hun kunne drive denne gården videre uten Kolbjørn? Hvordan skulle hun klare seg uten sitt livs største kjærlighet? Hun skulle ønske at hun kunne få øye på ham nå, ridende på Athene.

Lina måtte holde seg fast i vinduskarmen. Hun visste ikke hva hun skulle gjøre. Forsto ikke hvordan hun skulle klare seg gjennom denne dagen. Når hun lukket øynene kunne hun huske hvordan han hadde sett ut den morgenen etter bryllupsnatten. Hun hadde vært alene på kammerset og sett beundrende på Kolbjørn gjennom vinduet. Hvordan kunne hun unngå å beundre en så flott mann som ham? Det var umulig å glemme øyeblikket da Kolbjørn hadde sett rett opp på henne. Hun lo og husket hvordan hun hadde dukket, husket hvor varm hun hadde vært i kinnene. Latteren gikk over i tårer, og hun måtte sette seg igjen, denne gangen på sengekanten. Hun hadde lyst til å legge seg i sengen og trekke dynen over hodet. Ville ikke være våken og kjenne på smerten.

Det banket på døren. Lina rykket til. – Ja?

– Det er Johanne. Er alt bra med deg?

Lina tørket tårene og kremtet for å renske stemmen. – Ja da, svarte hun. – Jeg har det bra.

– Det er straks formiddagsmat, fortsatte Johanne.

– Jeg kommer, ropte Lina og reiste seg. Hun hørte Johannes fottrinn fjerne seg. Lina satte seg foran kommoden og så på sitt eget speilbilde. Øynene hennes var røde og utgråtte. Hun viftet med hånden foran ansiktet. Det var ikke bare øynene hennes som var røde, også kinnene hennes var røde og varme. Johanne kom helt sikkert til å se det, og forstå at noe hadde skjedd. Lina trakk pusten. Skulle hun bare legge alle kortene på bordet og fortelle henne om brevet? De var avhengig av Kolbjørn. Han var gårdens stallmester, og det var like før de skulle ta til med slåttonna. Lina forsto ikke hvordan de skulle få alt i havn uten ham.

Lina så på sitt eget speilbilde. Kolbjørn hadde lovet henne å komme tilbake til slåttonna. Et halvkvalt hulk unnslapp henne. Han hadde sviktet henne. Hun spratt opp. Hvis hun satt her og tenkte mer på Kolbjørn nå, så kom hun til å begynne å gråte igjen.

Hun rettet på håret og glattet over kjolen, forberedte seg til å fortelle at Kolbjørn ikke kom tilbake til slåttonna. Dette angikk også Johanne.

– Har du grått? Johanne satt ved bordet og så opp på henne da hun satte seg overfor henne.

– Nei da, svarte Lina og tvang frem et smil. – Jeg fikk bare noe i øyet. Hun snufset umerkelig, glattet over kjolen nok en gang og satte seg.

Martine og Ingeborg kom med maten. Nybakt brød, ost og smør, samt dagsfersk melk.

Lina tok en stor slurk av glasset, og så på Johanne. – Det er noe jeg må fortelle deg, sa hun.

Johanne så oppmerksomt på henne.

– Kolbjørn blir borte lenger enn forventet, begynte Lina og bet tennene sammen.

– Hva skal det bety? Johanne lente seg frem på stolen.

– Jeg vet ikke når han kommer tilbake.

– Hva med Athene?

Lina svelget, ikke overrasket over at svigerinnen først og fremst tenkte på gårdens hest.

– Han skrev at han skulle få noen til å ri henne tilbake til gården.

– Det var da enda godt, sa Johanne og ristet på hodet. – Jeg begynte å bli urolig for at han hadde stjålet hesten.

– Det ville Kolbjørn aldri gjort, sa Lina og så direkte på svigerinnen.

– Betyr dette at han ikke rekker slåttonna?

– Det ser dessverre  slik ut …

– Hvordan kan du da påstå at han aldri ville ha stjålet en hest? Johanne fnøs. – Han er ikke til å stole på, det må du nå forstå? Ifølge deg skulle han være tilbake i god tid før slåttonna tar til.

– Søsteren hans er død, sa Lina alvorlig. – Han har ting han må ta seg av.

– Død? Johanne blunket. – Beklager, det visste jeg ikke …

– Så han har sine grunner, sa Lina som ikke hadde noen planer om å fortelle svigerinnen alt som sto i brevet.

– Men skrev han ikke noe om hvor lenge han blir borte?

– Nei, det gjorde han ikke.

– Det tar da ikke så lang tid å gravlegge søsteren sin, sa Johanne. – Eller var hun allerede i jorden? Jeg forstår ingenting. Du fortalte at han skulle få noen til å ri hesten tilbake, så da kommer han ikke tilbake med det første. Slåttonna tar til om en knapp uke. Vi må tenke på gården, Lina. Hvordan skal det gå nå? Det er snart ingen igjen her!

Lina var klar over at de sto i en alvorlig situasjon. Slåttonna krevde mange folk, det samme gjorde skuronna, og slik det var nå, kom de ikke til å klare å få noen av onnene i havn. Hun måtte ta seg sammen. Gården var hennes ansvar nå. – Du har rett, sa hun. – Vi må gjøre noe.

– Og det fort, sa Johanne. – Med fem hester på gården trenger vi sårt en hestekyndig kar som også kan delta i onnene.

Lina visste at hun ikke kunne gå rundt og savne Kolbjørn. Nå måtte hun få kontroll over situasjonen. Det hjalp ikke å synes synd på seg selv.

Lina så ned på maten. Hun hadde ikke matlyst, og visste ikke om hun kom til å klare å få ned en eneste bit. Hun trengte å være alene, orket ikke Johannes blikk på seg. Hun visste hva svigerinnen mente om Kolbjørn, og hun klarte ikke å fri seg fra tanken om at den andre kvinnen bare var glad til for at han ikke kom tilbake.

Lina følte at husets vegger kvalte henne. Hun trengte frisk luft, og skjøv tallerkenen fra seg.

Johanne så overrasket opp på henne.

– Jeg har ikke matlyst, sa Lina og gikk hurtig fra bordet. Johanne snakket til henne, men Lina trampet ut uten å ense det. Hun gikk ut på tunet, og trakk den friske sommerluften dypt ned i lungene, men heller ikke det hjalp. Der hun sto, lot hun blikket gli over gården. Kolbjørn var i hver eneste tanke. Da hun sto og så etter ham da han red av sted til Christiania, hadde hun trodd at hjertet hennes skulle briste, men det var ingenting mot det hun følte nå. Det var så vidt hun ikke sank sammen og begynte å gråte. Hun klarte snart ikke mer.

Hun gikk ned til stallen og strøk pekefingeren forsiktig langs en av de mange krokene som var festet på ytterveggen ved stalldøren. Det var her han pleide å henge opp seletøyet når han satte det inn med lærfett. Hun snuste. Det var så hun kunne kjenne lukten av lærfett og se Kolbjørn for seg akkurat her hun sto nå, mens han brukte pussekluten på seletøyet. Lina trakk pusten, men det var som om hvert åndedrag gjorde vondt, som om hun manglet luften hun trengte for å leve. Det stakk i brystet hennes. Hvordan skulle hun klare seg uten Kolbjørn? Hun tørket bort noen tårer.

– Hvordan kunne du? sa hun ut i luften. Han måtte da forstå at dette ikke var til hennes beste, eller hans beste, for den saks skyld.

Hun knyttet nevene så hardt at knokene hvitnet. Et plutselig sinne blusset opp i kroppen hennes. Hadde hun hatt Kolbjørn foran seg nå skulle hun sagt ham et par velvalgte ord! Han måtte da forstå at hun trengte ham. De skulle jo bare arbeide seg gjennom slåttonna og skuronna – og når julen kom trengte de ikke å skjule noe. Dette hadde de snakket om – og så skjedde dette … Hun forsto ikke hva som gikk gjennom hodet hans. Hun forsto selvsagt fortvilelsen hans over å ha mistet Winnie, forsto sorgen hans, men fra det og til ikke å skulle komme tilbake til henne var det et langt stykke. Hun tenkte på de magiske stundene de hadde delt, og jo mer hun tenkte på det, jo verre ble det. Hjertet hennes blødde for Kolbjørn. Hvor dum kunne han være som trodde at Lina ville ha det bedre uten ham? Hun ville bare være sammen med Kolbjørn, og om det betydde at hun forble utstøtt, så fikk det heller være. Hun var vant til å ikke passe inn, og selv om det gjorde vondt å tenke på det som hadde hendt på kirkebakken, ville hun alltid velge Kolbjørn.

Lina pustet ut og åpnet hendene. Det gjorde vondt å tenke på behandlingen hun og Kolbjørn hadde fått, og at så mange trodde at Kolbjørn var skyldig i drapet på Peder selv om retten hadde frifunnet ham. Det fantes til og med noen som mente at Lina hadde vært med på det!

Hun så opp på himmelen. Det var en strålende dag, knapt en sky å spore. På tunet fløy småfuglene. Dyrene koste seg i innhegningene, men Lina fant ikke glede i noe av det. Hun visste ikke hvordan hun skulle klare å komme seg gjennom denne dagen. På et eller annet vis måtte hun kontakte Kolbjørn. Ja, det var soleklart. Hun måtte snakke med ham, få ham til å forstå at dette var håpløst. Han var fortvilet og ute av seg på grunn av Winnie – det var den eneste grunnen til at han hadde skrevet brevet. Bare han fikk tenkt seg om kom han til å forstå hvor dumt dette var. Hun snufset og måtte stryke bort flere tårer. Skulle hun kanskje reise etter ham til Christiania? Nå hadde hun vært der en gang, og visste hvordan hun skulle finne frem i hovedstaden. Tankene gikk til Constitutionen. I dag var det tirsdag. Om to dager gikk dampskipet fra Grimstad, som betydde at hun kunne være i hovedstaden om fem dager. Hjertet hennes slo raskere. Det var en besnærende tanke å pakke kofferten, og reise etter Kolbjørn, men hun besinnet seg raskt. Hun visste ikke hvor han var. Hovedstaden var stor. Det ville ikke bli enkelt å finne ham, og for alt hun visste kunne det være at han ikke var i byen lenger.

Hun hørte latter fra låven. Det var Torje som pratet med Martine. Lina så på dem. Latter. Når kom hun til å kunne klare å le igjen? Det føltes som det mest absurde å gjøre. Latter betydde glede, og alt Lina kjente på nå var en altoppslukende sorg, en smerte hun aldri før hadde kjent på. Det slo henne at det kanskje ikke burde føles slik. Hun hadde mistet begge foreldrene – og så var det Tønnes, men akkurat nå overgikk smerten hun følte for Kolbjørn alt annet.

Hun orket ikke å være på gården, og gikk til Landvikvannet, men heller ikke det hjalp. Tvert imot. Hun klarte ikke å tenke på noe annet enn Kolbjørn. Hun skulle ønske at hun kunne få tak i ham, men hvordan skulle hun klare det når hun ikke visste hvor han var? Hun ville gjerne skrive et brev til ham, men hun hadde ingen adresse å sende det til. Det var håpløst. Hun satte seg på en stein ved vannkanten. Flere vannløpere pilte rundt på vannoverflaten. De små insektene hadde ingen problemer med å holde seg flytende, men Lina følte at hun var i ferd med å synke ned i et svart hull. Hva skulle hun gjøre?

Hun lukket øynene, og holdt pusten. Lyttet til fuglene, insektene, den svake brisen som fikk bladene på trærne til å rasle. Det var lyder som vanligvis ville fått henne i godt humør, men nå kjente hun på sorg og sinne. Hun ville ikke kjenne på noen av delene, aller minst sinne, men hun klarte ikke å la være. Lina elsket Kolbjørn av hele sitt hjerte, men nå hadde han sviktet henne. Hun var helt alene, slik hun hadde vært i alle ukene Kolbjørn hadde sittet i arresten. Hun tenkte på Jarl, på Thomas og Gunerius. På truslene deres. Hvordan skulle hun klare å stå imot dem uten Kolbjørn? Hadde han ikke tenkt på det? Hun begynte å gråte igjen. Hun var skuffet over Kolbjørn. Hvordan forventet han at hun skulle klare å hanskes med alle fiendene sine alene? Hun forsto ikke at han hadde fått seg til å skrive det brevet. Hadde han løyet til henne? Var det slik at han aldri hadde hatt varme følelser for henne, og nå hadde han rett og slett latt henne i stikken?

Nei, hun nektet å tro det. Hun ville ikke tro det. Kolbjørn måtte komme tilbake. Ja, bare han fikk søsterens død på avstand og fikk tenkt seg om, kom han til å komme tilbake. Lina kunne ikke tillate seg å tro noe annet. Gjorde hun det, visste hun ikke om hun kom til å klare å drive gården videre.

